**หมอใหญ่กรุงเก่า : เชิญชวนชาวกรุงเก่า ร่วมพิฆาตยุงลาย
เพื่อปลอดภัยจากโรคร้าย...ด้วยมาตรการ “5ส 3เก็บ 3โรค”**



 นพ.พิทยา ไพบูลย์ศิริ นายแพทย์สาธารณสุขจังหวัดพระนครศรีอยุธยา กล่าวว่า
จากสถิติกระทรวงสาธารณสุขในปี 2558 พบผู้ป่วย**ไข้เลือดออก** 142,925 คน เสียชีวิต 141 ราย หากควบคุมไม่อยู่ จะส่งผลกระทบต่อสังคม และเศรษฐกิจด้านการท่องเที่ยวได้ ส่วน**โรคติดเชื้อไวรัสซิกา** ในขณะนี้ระบาดมากที่ทวีปละตินอเมริกาและแถบแคริเบียน
ในหลายประเทศ โดยเฉพาะบราซิลและโคลัมเบีย แม้ประเทศไทยจะมีผู้ป่วยปีละไม่มากนัก แต่ต้องเฝ้าระวังตามที่องค์การอนามัยโลกประกาศแจ้งเตือน โรคนี้อาการไม่รุนแรง
มักหายได้เอง แต่เป็นอันตรายในผู้หญิงมีครรภ์ ที่ส่งผลต่อเด็กในครรภ์ทำให้ศีรษะเล็ก
ไม่สมบูรณ์ สำหรับ**โรคไข้ปวดข้อยุงลาย** มียุงลายเป็นพาหะนำโรคเช่นกัน ปีที่ผ่านมาพบผู้ป่วย 24 ราย ใน 8 จังหวัดทางใต้และภาคกลาง แม้พบผู้ป่วยไม่มากแต่ก็ต้องเฝ้าระวัง
เพราะเมื่อป่วยจะมีอาการปวดข้อ ปวดเมื่อยไปทั้งตัวส่งผลให้ทำงานไม่ได้ ไม่ทำให้ถึงตาย
แต่อาการป่วยจะเรื้อรังหลายเดือน

 **วิธีป้องกัน**ที่ดีที่สุด คือป้องกันไม่ให้ยุงกัด กำจัดแหล่งเพาะพันธุ์ยุงลายทั้งในและ
นอกบ้าน หากจำเป็นต้องเดินทางไปพื้นที่ ที่มีการระบาดของโรคต้องระมัดระวังป้องกัน
ไม่ให้ยุงกัด โดยสวมเสื้อผ้าให้มิดชิด ทายาป้องกันยุง นพ.พิทยาฯ กล่าวต่อว่า ขอความร่วมมือประชาชน กำจัดแหล่งเพาะพันธุ์ยุงลาย
ทั้งในบ้าน รอบๆบ้านและในชุมชน ทั้งคนในครอบครัวและคนในชุมชนเอง ต้องช่วยกันค้นหา และกำจัดแหล่งเพาะพันธุ์ยุงลายร่วมกัน **ด้วยการดำเนินการ 5 ส**  **1.สะสาง** เก็บข้าวของให้ปลอดโปร่ง **2.สะดวก** จัดวางหรือจัดเก็บสิ่งของให้เป็นระเบียบ **3.สะอาด** การดูแลรักษาสิ่งแวดล้อมในที่ทำงานให้เรียบร้อย **4.สร้างมาตรฐาน** คือ รักษามาตรฐาน 3 ส.แรกให้ดี และ
**5.สร้างวินัย** ปฏิบัติตามมาตรฐาน กฎระเบียบต่าง ๆ ที่ตั้งไว้อย่างสม่ำเสมอ **และดำเนินการ
ตามมาตรการ 3 เก็บ ได้แก่ เก็บบ้าน ให้ปลอดโปร่งไม่ให้ยุงลายเกาะพัก เก็บขยะ
เศษภาชนะไม่ให้เป็นแหล่งเพาะพันธุ์ของยุงลาย และเก็บน้ำ ปิดให้มิดชิดหรือเปลี่ยนถ่ายน้ำทุกสัปดาห์ไม่ให้ยุงลายวางไข่ เพื่อพิชิต 3 โรค คือ ไข้เลือดออก โรคติดเชื้อไวรัสซิกา และ
โรคไข้ปวดข้อยุงลาย สอบถามข้อมูลเพิ่มเติมได้ที่โทรปรึกษาสายด่วนกรมควบคุมโรค
โทร. 1422 ตลอด 24 ชั่วโมง หรือที่เว็บไซต์http://beid.ddc.moph.go.th**

**งานประชาสัมพันธ์ กลุ่มงานบริหารทั่วไป สำนักงานสาธารณสุขจังหวัดพระนครศรีอยุธยา โทร ๐ – ๓๕๒๔ - ๑๕๒๐ ต่อ ๑๑๐**